b'\n_START_ARTICLE_\nTervolan taistelu\n_START_SECTION_\nTaustaa\n_START_PARAGRAPH_\nVen\xc3\xa4l\xc3\xa4isten sotajoukkojen poistuttua Rovaniemelt\xc3\xa4 27. tammikuuta, he myiv\xc3\xa4t aseensa suojeluskuntalaisille. Kun kaupunkiin kaksi p\xc3\xa4iv\xc3\xa4\xc3\xa4 my\xc3\xb6hemmin saapui viel\xc3\xa4 aseistautunut Kemin suojeluskunnan osasto, p\xc3\xa4\xc3\xa4tti huonosti varustautunut Rovaniemen punakaarti hakea lis\xc3\xa4\xc3\xa4 aseistusta Kemist\xc3\xa4 ja Oulusta, tarkoituksenaan sen j\xc3\xa4lkeen palata valtaamaan kaupunki. Rovaniemen punakaartin p\xc3\xa4\xc3\xa4joukko saapui Kemiin 30. tammikuuta. Matkalla he olivat ilmeisesti saaneet jonkin verran aseita Keminmaan Laurilassa majailleilta ven\xc3\xa4l\xc3\xa4isilt\xc3\xa4. Osa kaartilaisista jatkoi viel\xc3\xa4 Kaarlo Kurjen johdolla Ouluun, josta he palasivat seuraavana p\xc3\xa4iv\xc3\xa4n\xc3\xa4._NEWLINE_Rovaniemelle kokoontuneet Per\xc3\xa4pohjolan suojeluskuntalaiset puolestaan seurasivat punakaartilaisia aina Laurilaan saakka, jonne saapui junalla my\xc3\xb6s Haaparannan kautta Tornioon tulleita j\xc3\xa4\xc3\xa4k\xc3\xa4reit\xc3\xa4 K. M. Walleniuksen johdolla. Laurilasta he p\xc3\xa4\xc3\xa4ttiv\xc3\xa4t 31. tammikuuta vet\xc3\xa4yty\xc3\xa4 noin 35 kilometri\xc3\xa4 pohjoiseen Tervolaan, jonne majuri M. F. Jacobssonin johtama toinen j\xc3\xa4\xc3\xa4k\xc3\xa4riryhm\xc3\xa4 saapui vuorokautta my\xc3\xb6hemmin. Jacobsson otti suojeluskuntalaiset komentoonsa ja laati suunnitelman L\xc3\xa4nsi-Lapin sotatoimista. Tervolassa oli yhteens\xc3\xa4 noin 100 suojeluskuntalaista ja kymmenkunta j\xc3\xa4\xc3\xa4k\xc3\xa4ri\xc3\xa4.\n_START_SECTION_\nTaistelu\n_START_PARAGRAPH_\nOulun taistelun alkaessa 2. helmikuuta, Kemin ja Rovaniemen punakaartit eiv\xc3\xa4t Tornion punakaartin tavoin osallistuneet siihen, vaan suuntasivat kohti Rovanieme\xc3\xa4. Matkalla oli  tarkoitus vallata my\xc3\xb6s Tervola. Kemist\xc3\xa4 l\xc3\xa4hti matkaan noin 160 punakaartilaista, joilla kuitenkin oli vain 70 kiv\xc3\xa4\xc3\xa4ri\xc3\xa4. Mukaan liittyi my\xc3\xb6s Rovaniemelt\xc3\xa4 saapunut Leo Pekkalan johtama pieni punakaartin osasto, joka oli onnistunut kiert\xc3\xa4m\xc3\xa4\xc3\xa4n Tervolassa olleet valkoiset._NEWLINE_Valkoiset saivat kuitenkin Tervolaan tiedon, ett\xc3\xa4 punakaartilaiset olivat ennen puoltap\xc3\xa4iv\xc3\xa4\xc3\xa4 nousseet Kemiss\xc3\xa4 junaan ja matkasivat nyt kohti pohjoista. He p\xc3\xa4\xc3\xa4ttiv\xc3\xa4t katkaista radan Kaisajoen kohdalta, noin puoli kilometri\xc3\xa4 ennen Tervolan rautatieasemaa ja yll\xc3\xa4tt\xc3\xa4\xc3\xa4 punakaartilaiset v\xc3\xa4ijytyksell\xc3\xa4. Radan katkaisusta vastasi Walleniuksen komentama pieni osasto, kun taas Jacobsson johti v\xc3\xa4ijytykseen osallistuvaa p\xc3\xa4\xc3\xa4joukkoa. Yll\xc3\xa4tys onnistui l\xc3\xa4hes t\xc3\xa4ydellisesti, kun punaiset eiv\xc3\xa4t matkallaan k\xc3\xa4ytt\xc3\xa4neet tiedustelijoita, vaan ajoivat iltah\xc3\xa4m\xc3\xa4riss\xc3\xa4 kymmenen vaunun junallaan suoraan valkoisten ansaan. Punaisten puolelta oli Paakkolasta joku nainen soittanut Tervolan asemalle ja kysynyt, "joko ne perkeleen lahtarit on l\xc3\xa4hteneet", jolloin valkoisten miehitt\xc3\xa4m\xc3\xa4lt\xc3\xa4 asemalta oli vastattu, ett\xc3\xa4 ovat l\xc3\xa4hteneet. _NEWLINE_Punaiset huomasivat rikotun radan ja onnistuivat pys\xc3\xa4ytt\xc3\xa4m\xc3\xa4\xc3\xa4n junan edell\xc3\xa4 kulkevan tiedusteluveturin  niin, ettei se suistunut kiskoilta. My\xc3\xb6s varsinainen juna saatiin pys\xc3\xa4ytetty\xc3\xa4. T\xc3\xa4ll\xc3\xb6in valkoiset avasivat tulen kahdelta suunnalta; Jacobssonin miehet Kemijoen puolelta ja Walleniuksen ryhm\xc3\xa4 radan l\xc3\xa4nsipuolella sijaitsevan metsik\xc3\xb6n suojasta. Punakaartilaiset yrittiv\xc3\xa4t levitt\xc3\xa4yty\xc3\xa4 ratapenkalle, mutta kiivas tulitus lannisti heid\xc3\xa4t eik\xc3\xa4 suunnitellusta hy\xc3\xb6kk\xc3\xa4yksest\xc3\xa4 tullut mit\xc3\xa4\xc3\xa4n. Kaiken lis\xc3\xa4ksi tiedusteluveturi peruutti pahki junaan ja veturit takertuivat toisiinsa. Junaa kuljettanut kemil\xc3\xa4inen August Koivisto sai kuitenkin veturit irrotetuksi toisistaan (ja samalla kuulan takamukseensa). Vajaan puolen tunnin taistelun j\xc3\xa4lkeen punaiset nousivat pime\xc3\xa4n turvin uudelleen junaan, joka l\xc3\xa4hti peruuttamaan takaisin Kemin suuntaan. Valkoiset puhdistivat t\xc3\xa4m\xc3\xa4n j\xc3\xa4lkeen radan varren.  Punaisilta j\xc3\xa4i Tervolaan kaatuneina yhdeks\xc3\xa4n miest\xc3\xa4; junassa palasi kaksi vainajaa. Lis\xc3\xa4ksi kuoli edell\xc3\xa4 kulkeneen veturin kuljettaja. Useita haavoittui, ja heist\xc3\xa4 ainakin kaksi oli mukana seuranneita naisia.  Tervolassa valkoisten vangiksi j\xc3\xa4i kymmenkunta punakaartilaista. Paluumatkalla punaiset surmasivat Paakkolan pys\xc3\xa4kilt\xc3\xa4 menomatkalla vangiksi ottamansa maanviljelij\xc3\xa4 Kotaj\xc3\xa4rven.  Yll\xc3\xa4tyshy\xc3\xb6kk\xc3\xa4yksen tehneet valkoiset eiv\xc3\xa4t k\xc3\xa4rsineet miestappioita.\n_START_SECTION_\nTaistelun j\xc3\xa4lkeen\n_START_PARAGRAPH_\nKemiin saavuttuaan punakaartilaiset p\xc3\xa4\xc3\xa4ttiv\xc3\xa4t jatkaa matkaansa Ouluun, osallistuakseen kaupungissa k\xc3\xa4yt\xc3\xa4v\xc3\xa4\xc3\xa4n taisteluun. Haukiputaalle saavuttuaan he kuitenkin saivat tiedon punaisten antautumisesta my\xc3\xb6s Oulussa ja totesivat tilanteensa toivottomaksi. Osa palasi kotiinsa tai j\xc3\xa4i piileskelem\xc3\xa4\xc3\xa4n, kun taas toiset pakenivat it\xc3\xa4rajan ylitse liitty\xc3\xa4kseen my\xc3\xb6hemmin punaisten pohjoiseen rintamaan tai Muurmannin legioonaan ja osa Ruotsiin, jossa suurin osa joutui Moraj\xc3\xa4rven internointileirille. Sotatoimet L\xc3\xa4nsi-Lapissa jatkuivat viel\xc3\xa4 muutaman p\xc3\xa4iv\xc3\xa4n, kunnes ne p\xc3\xa4\xc3\xa4ttyiv\xc3\xa4t valkoisten Tornion valtaukseen 6. helmikuuta. Tervolan taisteluun osallistuminen oli merkitt\xc3\xa4vin perustelu punaisten teloituksiin Kemiss\xc3\xa4 helmi-huhtikuussa 1918.\n_START_SECTION_\nMuistomerkki\n_START_PARAGRAPH_\nValkoisten pystytt\xc3\xa4m\xc3\xa4 muistomerkki sijaitsee taistelupaikalla Kaisajoen koulun l\xc3\xa4heisyydess\xc3\xa4.\n_START_SECTION_\nMuuta\n_START_PARAGRAPH_\nVuonna 2013 ilmestyi kirjailija Mauri Hastin historiallinen romaani Kymmenen virran maa, joka kertoo my\xc3\xb6s Tervolan taistelusta.'